Corps (spolok)

Corps (alebo Korps) sú najstaršie stále existujúce formy spolkov v nemecky hovoriacom svete. Najstaršie Corps, ktoré dodnes existuje, bolo založené v roku 1789. Corps sa hlásia k tradícii nosenia Couleur (tzv. kulér) a aktívne sa zúčastňujú na akademickom šerme. Väčšina Corps je organizovaná do dvoch federácií: Kösener Senioren-Convents-Verband (KSCV) a Weinheimer Senioren-Convent (WSC). Kösenovské Corps sa zvyčajne nachádzajú v mestách, ktoré sú domovom starších nemeckých univerzít, a weinheimské zasa v mestách s technickými univerzitami.

Členovia Corps tradične pochádzali zo šľachty a vyšších sociálnych vrstiev a sú zvyčajne vnímaní ako aristokratickejší a elitárnejší než Katolícky Cartellverband alebo buršovské spolky. Toleranciu a individualizmus považujú za svoje kľúčové princípy a sú ukotvené v nemeckom idealizme. Všeobecne sú Corps konzervatívne, ale menej pravicové a nacionalistické než buršovské spolky. Corps povoľujú vstup všetkým mužským študentom akejkoľvek štátnej príslušnosti alebo vyznania, na rozdiel od iných spolkov. Aj keď sa od nich podstatne líšia, Corps plnia podobnú sociálnu funkciu ako severoamerické fraternity.

K známym členom Corps, teda Corpsstudenten, patria napríklad Otto von Bismarck, Cisár Viliam II., Karl Marx a Alois Alzheimer.